Screenshot: YouTube

DRAGAN VASILJKOVIĆ, zloglasni kapetan Dragan, u četvrtak će konačno biti izručen Hrvatskoj.

Splitski Županijski sud dobio je, naime, dopis Ravnateljstva policije u kojem stoji kako je sve dogovoreno sa Interpolom i kako će Vasiljković sletjeti u zagrebačku zračnu luku u 11.30 sati.

Kapetana čeka šibenski ili splitski zatvor

Kako istragu provodi Županijsko državno odvjetništvo u Šibeniku, a centar za ratne zločine je u Splitu, moguće je da ga do ispitivanja u Državnom odvjetništvu pritvore u jednom od ta dva zatvora.

Ne zna se još kada bi Vasiljković mogao biti ispitan oko inkriminacija koje mu se stavljaju na teret. Nakon tolikog puta iz Australije pretpostavlja se da će mu trebati koji dan da se oporavi i iznese obranu.

Na izručenje se čeka 10 godina

Tekst se nastavlja ispod oglasa

Hrvatska Vlada podnijela je zahtjev za izručenjem kapetana Dragana još 2005. godine, a pravna natezanja i pokušaji obrane da se ospori hrvatski zahtjev za izručenjem trajali su godinama. Australijska je vlada u studenom 2012. godine donijela odluku da će kapetana Dragana izručiti Hrvatskoj. Vasiljković koji je uhićen u Perthu 2006. godine otad se nalazi u zatvoru, osim u razdoblju 2009. i početka 2010. godine koje je proveo na slobodi. Nakon odluke Vrhovnog suda ponovno je uhićen.



Mučio je i ubijao ratne zapovjednike te zapovijedao napadom u kojem su stradali civili

Godine 2013. uspio je odgoditi izručenje Hrvatskoj, nakon što je sutkinja australskog suda prihvatila njegovu žalbu kojom je tvrdio kako je u Australiji imao nepravedan postupak zbog proceduralnih pogrešaka koje su suprotne Ženevskoj konvenciji. Tu odluku također je poništio savezni sud.



Hrvatska kapetana Dragana traži zbog optužbi za ratne zločine počinjene u vrijeme kada je bio paravojni zapovjednik u takozvanoj Krajini 1991. i 1992. godine. Prema optužnici koju je objavilo tužiteljstvo Šibensko-kninske županije, kapetan Dragan mučio je ratne zarobljenike, naredio njihovo ubojstvo te zapovijedao napadom na Glinu u kojem je bilo civilnih žrtava.

U Hrvatskoj Vasiljkovića brani odvjetnik Darko Stanić

Kapetan Dragan nedavno se požalio kako mu su u Hrvatskoj otkazali odvjetnici, no prije dva tjedna splitski Županijski sud odredio je da ga zastupa odvjetnik Darko Stanić, koji je branio i hrvatske i srpske vojnike tako da ima više nego solidno iskustvo sa slučajevima ratnog zločina za što se tereti Vasiljković. Prije Stanića kontaktiran je niz splitskih odvjetnika, no svi su redom odbili zastupanje.

Odvjetnik Stanić Indexu je kazao kako ga nitko nije službeno kontaktirao oko dolaska njegovog klijenta iz daleke Australije te da je sve informacije dobio od novinara koji su ga zvali vezano za ovaj slučaj.